Civilization IV

thumb
El Civilization IV l'è on videogioeugh stategich a turn, de la serie Civilization del Sid Meier, desviluppaa fal Soren Johnson, sotta la direzzion del Sid Meier.

L'è vegnuu foeura in tra el 25 de otober e el 4 de november del 2005 per el Windows e in del 30 de giugn del 2006 per el Mac.

In del gioeugh, l'utent el gh'ha de fà su on Imper, a partì de l'ann 4000 a.C. e a rivà in de l'ann 2050. Gh'è la guerra, ma anca di element culturaj, economegh, religios e de diplomazia.

La colonna sonora, Baba Yetu del Christopher Tin, la gh'ha avuu success internazional.

Informazzion
'Me l'è che se veng
In Civilization IV i condizion de vittoria hinn:
Conquistà tucc i nazion
Elezion diplomatega ONU
Controll de la pupart del mond
Vess el primm ad andà in su la stella Alfa Centauri
Avèggh el nivell de coltura leggendari in almanch trè cittàa.

Se a la fin del gioeugh nissun ha vengiuu inscì, el vengg quell cont el pontegg pussee volt.

Roba noeuva
In confront al Civilization III, el quatter el gh'ha:
I Grand Personagg che consenten de avegh di bonus, di tecnologii e via inscì.
On noeuv sistema de governo del Imper e di cittàa.
L'IA l'è pussee brava e la gh'ha manch bonus di quell che 'l giuga.
Noeuv opzion de diplomazia, me l'embargh, i lianz e el regal di unità.
L'ONU la fa anca i risoluzion.
El sistema de combattiment l'è staa cambiaa, e gh'hinn di bonus de combattiment
Gh'hinn 31 risors da scambià
Se in d'ona cittàa on progett a l'è fermaa, el pò vess riprenduu despoeu.
El doppiator de la version inglesa l'è el Leonard Nimoy, e i unità parlen la soa lengua mader.

Civiltà
De bas, el Civilization IV el gh'ha i civiltà:

 Stat Unii d'America: George Washington / Franklin D. Roosevelt
 Aztechi: Montezuma
 Grecia: Lissander Magn
 Giappon: Tokugawa
 Persia: Ciro
 Arabia: Saladin
 Cina: Qin Shi Huang / Mao Tse-Tung
 Egitt: Hatshepsut
 Regn Unii: Vittoria / Lisabetta I
 Francia: Luis XIV / Napoleon
 Germania: Federich II di Prussia / Otto Von Bismarck
 Inca: Huayna Capac
 India: Asoka / Mahatma Gandhi
 Mali: Mansa Musa
 Mongolia: Gengis Khan / Kublai Khan
 Imper Roman: Giulio Cesar
 Russia: Peder I de Russia / Caterina II
 Spagna: Isabella

I espansion gionten di civiltà.

 Meccanism 
 Diplomazia 
Per la diplomazia a gh'è la possibilità de fà di lianz e di trattaa, deciarà la guerra o coalizzàss.

Gh'è anca la possibilità de fà di cadò ai alter civiltà.

I Nazion Unii pòden approvà di resoluzion globai, per bandì i armi nuclear per esempi.

 Combattiment 
I unità, a differenza di alter version, i gh'ha 'na forza unica de combattiment inveci de vuna de attacch e vuna de defesa. Se fann di particolar azion pòden ciappà di promozion, specifich per tipo, e ghe n'è 41.

 Produzion e commercc 
Gh'è 31 resors de commercià che pòden vess venduu, prestaa e doperaa. Servissen per prodù di particolar unità o per di particolar palazz o per generà felicità.

I città in sul midemm fium o mar a hinn automaticament conligaa in tra de lor.

 Città 
I città pòden paralizzàs se gh'è di situazion de guerra o de crisi. Ogni città la gh'ha access a di resors, che ghe dann felicità o di unità/edifizzi.

I città pòden vess conquistaa in guerra ma di voeult se ribellen per influenza colturala finna a unìss a 'n alter Imperi.

 Religion 
Civilization IV el mett i religion precis e minga 'me concett generich. A gh'è el Buddism, el Confucianesim, el Taoism, el Cristianesim, el Giudaism e l'Induism.

I religion, che pòden vess deciaraa de Stat per avègh di bonus, a hinn fondaa cont el descovrì de 'na tecnologia specifica.

A l'è possibil spantegà 'na religion cont on Monastee e i sò Missionari e doperànn i benefici cont on Tempi

La città indova che la nass 'na religion la deventa Città Santa, cont di vantagg.

 Mod 
Civilization IV l'è la version de Civilization pussee facil da modificà, vist che bona part del gioeugh l'è scrivuda in Python, lenguagg de programazion assee fazil. El gioegh el gh'ha denter di mod giamò integraa, quej che i desviluppador troeuven pussee bell o interessant.

Espansion
Civilization IV: Warlords
Civilization IV: Beyond the Sword
Civilization IV: Colonization

Vos corelaa
Civilization III
Civilization V
Civilization VI
CivCity: Rome

Categoria:Sid Meier's Civilization